ભૌગોલિક રીતે ૨૮૨ માઈલ અને ૬૪ ગામ ધરાવતા રાજ્યનું રાજકોટ મુખ્ય મથક હતું. કિલ્લા અને નાકાઓની વચ્ચે વસેલું રાજકોટ પોતાની અંદર કંઈ કેટલીય વિશેષતાઓ સમેટીને બેઠું હતું. પરંતુ સમયની પાંખ પર સવાર થઈને વિકસતું જતું રાજકોટ પોતાની ભૂતકાળની ગાથા ગાય છે. જેમ કે શિક્ષણ ક્ષેત્રે રાજકુમાર કોલેજ, આલ્ફ્રેડ હાઇસ્કુલ, કિશોરસિંહજી શાળા, રમતગમત ક્ષેત્રે રેસકોર્સ, જળ સંચય માટે રાંદરડા અને લાલપરી જેવા તળાવ હતા. આ ઉપરાંત કબા ગાંધીનો ડેલો, રાષ્ટ્રીયશાળા જેવા ગાંધીજી સાથે જોડાયેલા સ્થળોથી રાજકોટ શોભતુ હતું.